Христо Смирненски
Силно слабосилие

chitanka.info

Силно слабосилие[0]

На широките е тясно,

вижда се и без очи,

и сред лаенето бясно

смешна нота днес звучи.

С илюстрирани афиши

пак зъби показват те,

силни думи в тях се пишат,

а пък слабост се чете.

Цензурата се засилва;

с лепкавия си език

пак колоните тя милва

и надава грозен вик;

ала в белите полета

мъжделее черен знак:

слабосилен кабинета

крета към гробовен праг.

В буржоазните газети

комунизмът крах търпи —

Киев ето пак зает е[1]

от разбунени тълпи,

а преведено туй значи

силна им е слабостта,

че с широки крачки крачи

комунизмът по света.

[0] Публикация: Червен смях. Седмично илюстровано литературно-хумористично списание. София, г. II, бр. 5 от 3 февруари 1921 г., с подпис: Яким Егейски. ↑

[1] В буржоазните газети // Киев ето пак зает е — поетът осмива буржоазните вестници, които дават неверни, тенденциозни сведения за събитията в Съветска Русия. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.